Souezhus eo anoioù ar stered alies. Lod zo bet badezet gant ar Gresianed : Sirius, lakaomp, a sinifi " an hini splann ". Lod all zo bet roet o anv dezhe gant ar Romaned : Regulus, an hini splannañ e  steredeg al Leon, a sinifi " roue bihan " e latin. An darn vrasañ anezhe o deus anoioù hag a seblant graet war ar memes patrom : Alkaid, Alkor, Albireo, Algenib, ha meur a hini all evel-se. Roet eo bet an anoioù-se dezhe gant an Arabed er Grennamzer, d'ur mare ma ne oa ket skiantourien c'hoazh en Europa. Aldebaran, e steredeg an Tarv, a sinifi " ar penn raok " ( evit ul loen ), hag Altair, e steredeg an Erer, " an evn ", pe " al labous ".  Bremañ e vez lakaet lizherennoù da gentañ, ha niverennoù goude,  d'ar stered : kalz re a zo bet kavet gant teleskopoù kreñvoc'h-kreñvañ evit ma vijent badezet gant pep a anv disheñvel. An hini diwezhañ a zo bet badezet eo moarvat ar steredenn Cor Caroli, e steredeg ar Chas Chase. Roet e oa bet an anv latin-se dezhi gant an astronom brudet Halley, en enor da roue nevez Bro-Saoz, Charlez II, en mil c'hwec'h kant tri-ugent. Cor Caroli a sinifi " Kalon Charlez "